Nagu teada, peetakse üheks kõige suuremaks Eesti patrioodiks praegu peaminister Andrus Ansipit. See hämmastav inimene võitleb koos oma mõttekaaslase Mart Laariga juba palju aastaid Nõukogude okupatsiooni tagajärgedega, kaitstes Eesti iseseisvust endiste valitsejate impeeriumimeelsete kallaletungide eest.    Niisama  püüdlikult võitles partei rajoonikomitee osakonnajuhataja Ansip Nõukogude võimu vaenlastega, keda ta nüüd nimetab okupatsioonijõududeks. Näiteks 1988. aastal, kui aitas miilitsal koertega laiali ajada üliõpilaste miitingut, mis oli pühendatud Tartu rahu aastapäevale.    On ka teistsugust patriotismi. Näiteks Tiit Madissoni patriotism, kes samal 1988. aastal organiseeris esimese Hirvepargi miitingu Eesti iseseisvuse toetuseks, aga kümmekond aastat hiljem, juba sõltumatus Eestis Ansipi ja Laari  ajal, istus vanglas, süüdistatuna riigivastases tegevuses. Praegu otsib Madisson vahendeid, et Eestist lahkuda.    On ka Enn Tarto patriotism, kes 1988. aastal viibis vangilaagris tegevuse eest, mis oli suunatud selle riigi vastu, mida püüdlikult teenis ülalmeenutatud Ansip. Tänaseks on Tarto heidetud selle suure poliitika äärealale, mida juhib tema endine jälitaja. Või äärmisel juhul endise kommunistliku võimu esindaja, mis Tarto vanglasse saatis.    Kõik need arutlused kõnelevad sellest,  et armastus oma maa vastu ei pruugi tähendada nende inimeste ja organisatsioonide armastamist, kes ühel või teisel põhjustel sellal võimu juures on. On võimalik, et noored patrioodid ei mõtle sellest, aga tegu võib olla ka nende maailmavaatega. Kes teab - kui nad oleksid vanemad, oleksid ehk aastal 1988 komsomoli ridades aidanud seltsimees Ansipil antikommunismiga võidelda.    Ja lõpuks, kui see huvi pakub - selle teksti autor ei ole Tarto moodi oma veendumuste eest vanglas viibinud. Küll on ta  aga omal ajal välja arvatud tollasest Leningradi ülikoolist neljanda osakonna ehk KGB soovitusel nõukogudevastaste ütluste eest. On loomulik, et pärast seda polnud NLKP-sse astumisest juttugi, nii et karjäär jäi erinevalt Ansipist selles liinis tegemata.